Document ID: 31995R1984

KOMISSION ASETUS (EY) N:o 1984/95,
annettu 10 päivänä elokuuta 1995,
väliaikaisen polkumyyntitullin käyttöönotosta Kiinan kansantasavallasta peräisin olevan jauhetun aktiivihiilen tuonnissa
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta 22 päivänä joulukuuta 1994 annetun neuvoston asetuksen (EY) N:o 3283/94 (1), sellaisena kuin se on viimeksi muutettuna asetuksella (EY) N:o 1251/95 (2), ja erityisesti sen 23 artiklan,
ottaa huomioon polkumyynnillä tai vientituella muista kuin Euroopan talousyhteisön jäsenvaltioista tapahtuvalta tuonnilta suojautumisesta 11 päivänä heinäkuuta 1988 annetun neuvoston asetuksen (ETY) N:o 2423/88 (3), sellaisena kuin se on viimeksi muutettuna asetuksella (EY) N:o 522/94 (4), ja erityisesti sen 11 artiklan,
on kuullut neuvoa-antavaa komiteaa asiasta,
sekä katsoo, että
A. MENETTELY
(1) Komissio vastaanotti syyskuussa 1993 Conseil européen des fédérations de l'industrie chimiquen (jäljempänä `CEFIC`), joka ilmoitti edustavansa valtaosaa yhteisön jauhetun aktiivihiilen tuotannosta jättämän valituksen.
Valituksessa esitettyjä todisteita kyseisen Kiinan kansantasavallasta peräisin olevan tuotteen polkumyynnistä ja siitä aiheutuvasta huomattavasta vahingosta pidettiin riittävinä menettelyn aloittamiseksi.
(2) Komissio julkaisi Euroopan yhteisöjen virallisessa lehdessä (5) ilmoituksen Kiinan kansantasavallasta peräisin olevan jauhetun aktiivihiilen tuontia koskevan polkumyynnin vastaisen menettelyn aloittamisesta ja aloitti asiaa koskevat tutkimukset.
(3) Komissio ilmoitti virallisesti menettelyn aloittamisesta niille viejille ja tuojille, joita asian tiedettiin koskevan, sekä viejämaan edustajille ja antoi osapuolille tilaisuuden esittää kantansa kirjallisesti ja pyytää saada tulla kuulluksi.
(4) Ainoastaan yhden kiinalaisen viejän, Shanghaissa olevan Shanghai Chemicals Import & Export Corporationin, edustajat pyysivät saada tulla kuulluiksi, heille annettiin siihen tilaisuus ja he esittivät kantansa kirjallisesti. Myös kyseisen tuotteen useiden tuojien edustajille annettiin tilaisuus tulla kuulluksi, ja he esittivät kantansa kirjallisesti.
(5) CEFIC:n edustajat pyysivät saada tulla kuulluiksi, heille annettiin siihen tilaisuus ja he esittivät kantansa kirjallisesti.
(6) Yksi yhteisön tuottaja, joka ei ollut osallinen valituksessa, VCA S.r.l., Monopoli, Italia, esitti myös kantansa kirjallisesti, mutta ei vastannut komission kyselylomakkeeseen eikä pyytänyt tilaisuutta tulla kuulluksi.
(7) Komissio etsi ja tarkisti kaikki alustavan päätelmän kannalta tarpeellisina pitämänsä tiedot ja suoritti tutkimuksia seuraavien yritysten tiloissa:
a) Yhteisön tuottajat
- CECA S.A., Pariisi, Ranska
- Chemviron Carbon, Bryssel, Belgia
- Norit N.V., Amersfoort, Alankomaat
b) Tuojat/jälleenmyyjät
- Saksa
- Europe Asia International Trade Development GmbH, Hampuri
- Lurgi Aktivkohle GmbH, Frankfurt am Main
- Italia
- Camel Chemicals S.p.A., Milano
- Carboclean S.p.A., Milano
- Hydro-line S.p.A., Milano
Komissio sai tietoja myös kahdelta muulta yhteisön tuojalta, jotka vastasivat kyseiseen kyselylomakkeeseen, ja käytti näitä tietoja.
(8) Kyselylomakkeet lähetettiin kuudelle tunnetulle viejälle Kiinan kansantasavaltaan ja kahdelle Hongkongissa sijaitsevalle yritykselle, joiden tiedettiin markkinoivan kiinalaista aktiivihiiltä. Ainoastaan Shanghai Chemicals Import & Export Corporation vastasi komission kyselylomakkeeseen. Kukaan muu kiinalainen viejä tai Hongkongin markkinointiyhtiö ei toiminut yhteistyössä.
(9) Koska Amerikan yhdysvallat oli valittu `viitemaaksi` normaaliarvon (katso 23 johdantokappale ja seuraavat johdantokappaleet) määrittämiseksi, komissio tarkisti siellä kahden jauhetun aktiivihiilen tuottajan tilat. Kumpikin yritys kuitenkin pyysi, ettei niiden nimeä paljasteta.
(10) Polkumyyntitutkimukset koskivat 1 päivän tammikuuta 1993 ja 31 päivän joulukuuta 1993 välistä ajanjaksoa, jäljempänä `tutkimusajanjakso`.
B. TARKASTELTAVANA OLEVA TUOTE
1. Tarkasteltavana olevan tuotteen määritelmä
(11) Kyseinen tuote on jauheen muodossa oleva aktiivihiili, jäljempänä `jah`. Sitä saadaan useista raaka-aineista, esimerkiksi hiilestä, turpeesta, ruskohiilestä, puusta, oliivin kivistä ja kookospähkinän kuorista, jotka aktivoidaan yhteisössä, Kiinan kansantasavallassa ja USA:ssa höyryn läsnä ollessa tai kemiallisessa prosessissa.
(12) Höyryn läsnä ollessa aktivoitu hiili tuotetaan kahdessa vaiheessa. Ensiksi raaka-aine (hiili, turve jne.) hiilletään ja näin tuotetaan koksia. Seuraavassa vaiheessa puolivalmistetta käsitellään höyryllä sisempien huokosseinämien laajentamiseksi. Tällä prosessilla voidaan helposti muuttaa huokosrakennetta ja näin saada eri käyttötarkoituksiin sopivia hiiliä.
(13) Kemiallisesti aktivoitu hiili tuotetaan sekoittamalla jotakin kemikaalia hiiliainekseen (tavallisesti puuhun) ja hiiltämällä tämä sekoitus. Tavallisesti käytetyt kemikaalit, fosforihappo ja sinkkikloridi, saavat aikaan raaka-aineen paisumisen ja sen sisäisen rakenteen avautumisen. Olisi kuitenkin huomattava, että sinkkikloridin käyttö aktivointiaineena on lopetettu yhteisössä ja kemiallinen aktivointi tehdään nykyisin fosforihapolla. Tämä kehitys johtui pääasiassa ympäristö- ja kustannussyistä (sinkkikloridilla aktivointi on kalliimpaa kuin fosforihapolla aktivointi). Komission tutkimukseen osallistuneissa USA:n yrityksissä käytettiin myös fosforihappoa kemiallisesti aktivoidun jah:n tuottamiseen. Sitä vastoin yhteistyössä toimineilta tuojilta saaduista tiedoista ilmeni, että Kiinan kansantasavallasta peräisin oleva kemiallisesti aktivoitu jah on pääasiassa aktivoitu sinkkikloridilla (vaikka tiettyjen kiinalaisten viejien todettiin vieneen fosforihapolla aktivoitua jah:ta yhteisöön).
(14) Perustuotantoprosessia muuntelemalla tai yhdistämällä höyryn läsnä ollessa aktivoitua ja kemiallisesti aktivoitua jah:ta "sekoituksiksi" voidaan tuottaa erilaisia jah:n laatuja. Valmiilla tuotteella voi olla erilaisia teknisiä ominaisuuksia, jotka tekevät siitä tiettyyn tarkoitukseen soveltuvamman kuin muut tuotteet. Kaikkiin näihin jah:n eri laatuihin viitataan jäljempänä ilmauksella `lajit`. Jah:ta käytetään pääasiallisesti veden puhdistukseen tai jäteveden käsittelyyn ja lisäksi elintarvike-, kemian- ja lääketeollisuus käyttävät sitä värien ja epäpuhtauksien absorptioon.
(15) Olisi kuitenkin huomattava, että hiilen huokosrakennetta ei välttämättä tarvitse avata samassa määrin pienten molekyylien poistamiseksi nesteistä (esimerkiksi veden puhdistus) kuin värimolekyylien poistamiseksi (esimerkiksi sokeriliuoksista). Tämän vuoksi huokosrakenteen avaaminen on kalliimpaa, koska tuotto laskee ja siihen tarvitaan korkeampi lämpötila. Siten veden käsittelyyn tarkoitettua hiiltä on edullisempi tuottaa kuin sokerin värinpoistoon tarkoitettua hiiltä ja käyttäjät valitsevat sen vuoksi tarkkaan taloudellisesti tehokkaimman hiililaadun kuhunkin käyttötarkoitukseen.
(16) Aktiivihiiltä on myös olemassa rakeina ja (pursotettuina) pelletteinä, mutta nämä tuotteet eivät kuitenkaan sisälly tähän menettelyyn, koska ne tuotetaan eri tavalla ja niitä käytetään eri tarkoituksiin. Lisäksi näistä muista aktiivihiilen muodoista ei ole tehty polkumyyntiä koskevaa valitusta.
(17) Komissio totesi, että vaikka jah:ta voidaan valmistaa useista eri raaka-aineista, siitä on saatavilla useita lajeja ja sitä voidaan käyttää useisiin eri tarkoituksiin, sen oleelliset omainaisuudet pysyvät periaatteessa samoina ja tämän menettelyn yhteydessä sitä olisi käsiteltävä yhtenä tuotteena.
2. Samankaltainen tuote
(18) Tietyt asianomaiset osapuolet väittivät, että kiinalainen kemiallisesti aktivoitu jah, joka on aktivoitu sinkkikloridilla, on teknisiltä ja huokoisuusominaisuuksiltaan erityinen tuote, minkä vuoksi se sopii erityisen hyvin tiettyihin käyttötarkoituksiin. He esittivät, että sitä ei siten pitäisi katsoa samankaltaiseksi tuotteeksi yhteisössä tuotetun jah:n (tai USA:ssa tuotetun kemiallisesti aktivoidun jah:n) kanssa. Samat osapuolet myönsivät kuitenkin, että kiinalainen kemiallisesti aktivoitu jah kilpailee suoraan yhteisössä tuotetun aktivoidun jah:n kanssa ja joissakin tapauksissa jopa yhteisössä tuotetun, höyryn läsnä ollessa aktivoidun jah:n kanssa.
(19) Vaikka kiinalaisen kemiallisesti aktivoidun jah:n aktivoinnissa käytetty perusaine on eri kuin yhteisössä käytetty aine, komissio katsoo kuitenkin, että kiinalainen lopputuote on, riippumatta siitä, onko se aktivoitu höyryn läsnä ollessa vai kemiallisesti (vai näiden yhdistelmällä), riittävän samankaltainen teknisiltä ominaisuuksiltaan ja käyttötarkoituksiltaan, jotta sitä voidaan pitää samankaltaisena tuotteena yhteisössä tuotetun, höyryn läsnä ollessa tai kemiallisesti aktivoidun jah:n kanssa. Tältä osin olisi korostettava, että yksikään osapuolista ei edellyttänyt, että tuotantotapojen olisi oltava täysin samankaltaisia (lukuun ottamatta kemiallisesti aktivoitavaa ainetta); yhteisössä ja Kiinan kansantasavallassa tuotetun, höyryn läsnä ollessa tai kemiallisesti aktivoidun jah:n yleiset fyysiset ja tekniset ominaisuudet muistuttavat toisiaan ja tuotteet kilpailevat keskenään. Lisäksi osapuolet itse totesivat, että eri jah:n lajit ovat suurelta osin keskenään vaihdettavissa, koska niillä voi olla sama perussovellusala tai niitä voidaan käyttää samassa tarkoituksessa.
(20) Tämän perusteella komisson väliaikaisissa päätelmissä katsotaan, että yhteisön teollisuuden tuottama ja yhteisön markkinoilla myymä jah on asetuksen (ETY) N:o 2423/88 2 artiklan 12 kohdassa tarkoitettu samankaltainen tuote kuin Kiinan kansantasavallan yhteisöön viemä jah.
(21) Vastaavasti kun 19 johdantokappaleessa komissio päättelee myös, että USA:ssa tuotettu jah oli samankaltainen Kiinan kansantasavallasta peräsin olevan yhteisöön tuodun jah:n kanssa.
C. YHTEISÖN TEOLLISUUS
(22) Komission tutkimuksessa todettiin, että tutkimukseen osallistuneet yhteisön tuottajat kattoivat noin 92 prosenttia kaikesta yhteisössä tuotetun jah:n myynnistä ja näiden tuottajien voidaan siten asetuksen (ETY) N:o 2423/88 4 artiklan 5 kohdan mukaisesti katsoa muodostavan "yhteisön teollisuuden". Tässä yhteydessä olisi huomattava, että nämä tuottajat valmistavat jah:n lisäksi myös aktiivihiiltä muussa muodossa (esimerkiksi rakeina tai pelletteinä). Näistä tietyt yritykset ovat mukana aktiivihiilialan suunnittelutoiminnassa sekä valmistavat muita tuotteita kuin aktiivihiiltä.
D. POLKUMYYNTI
1. Normaaliarvo - viitemaan valinta
(23) Koska Kiinan kansantasavalta ei ole markkinatalousmaa, asetuksen (ETY) N:o 2423/88 2 artiklan 5 kohdan mukaisesti normaaliarvon määrittämisen oli perustuttava jonkin markkinatalousmaan ("viitemaa") normaaliarvoon.
(24) Viitemaata valittaessa esitettiin useita vaihtoehtoja. Valituksen tekijät pitivät USA:ta sopivimpana viitemaana, kun taas tietyt tuojat ja kyselyyn osallistunut kiinalainen viejä ehdottivat Malesiaa. Saatavilla olevien tietojen perusteella komissio piti myös Japania sopivana vaihtoehtona.
(25) Kyselylomakkeet lähetettiin kaikille näiden kolmen maan tunnetuille tuottajille, mutta tarkoituksenmukaista tietoa saatiin ainoastaan kahdelta neljästä jah:n tunnetusta tuottajasta USA:sta. Siten Malesiaa tai Japania ei voitu käyttää viitemaana.
Määriteltäessä, olisiko USA sopiva viitemaa, komissio otti huomioon seuraavat osatekijät:
- kolmansien maiden tuonti USA:han on noin 18 prosenttia kaikkien aktiivihiilien kulutuksesta kotimarkkinoilla,
- jah:n tuotanto USA:ssa tutkimusajanjaksona oli 67 087 tonnia (kun taas Kiinan kansantasavallan tuotannon arvioitiin olevan 50 000 tonnia),
- USA soveltaa maltillisia neljän prosentin tulleja jah:n tuontiin "etuuskohtelua saavista maista",
- jah:n tuontiin USA:han ei sovelleta kiintiöitä eikä polkumyyntitoimenpiteitä,
- USA:ssa pääsy raaka-aineisiin sekä jah:n tuotantomenetelmät (aktivointi höyryn läsnä ollessa/kemiallisesti) ovat periaatteessa samat kuin Kiinan kansantasavallassa ja yhteisössä,
- jah:n tuotannosta USA:ssa vastaa rajallinen määrä suurikokoisia tuottajia, jotka hyötyvät yrityksen suuresta koosta, kun taas Kiinan kansantasavallassa tuotannosta vastaavat useat pienet tuottajat. Ottaen huomioon sen, että jah:n tuotanto ei edellytä erityisen paljon työvoimaa, Kiinan halvasta työvoimasta aiheutuvaa suhteellista etua vastaa laajalti yritysten suuresta koosta aiheutuva etu USA:ssa,
- yhteistyössä toimineiden USA:n yritysten tuottaman jah:n (jonka määrä on noin 50 prosenttia koko jah:n tuotannosta siellä) katsottiin olevan samankaltainen tuote kiinalaisten tuottajien yhteisöön viemien tuotteiden kanssa.
(26) Edellä olevan perusteella on selvää, että USA:n markkina-alue ei ole eristynyt eikä suljettu ja raaka-aineisiin pääsyn, tuotantomäärän ja itse tuotteen osalta se on verrattavissa Kiinan kansantasavaltaan. Asetuksen (ETY) N:o 2423/88 2 artiklan 5 kohdan mukaisesti USA:n katsotaan olevan sopiva ja hyväksyttävä valinta viitemaaksi normaaliarvon määrittämiseksi tässä nimenomaisessa tapauksessa.
2. Normaaliarvo - normaaliarvon laskenta
(27) Normaaliarvo laskettiin erikseen kullekin Kiinan kansantasavallasta peräisin olevalle ja tutkimusajanjaksona yhteisöön viedylle jah:n lajille yhteistyössä toimineiden USA:n tuottajien tuottamia vastaavia jah:n lajeja koskevien tietojen perusteella. Tältä osin kunkin yhteisöön viedyn kiinalaisen lajin kotimarkkinoiden vähittäismyyntihinnaksi vahvistettiin USA:n kotimarkkinoiden sellaisen myyntihinnan painotettu keskiarvo, jolla jälleenmyyjät toimittavat asiakkaille USA:sa tuotettuja vastaavia lajeja.
(28) Kun kummankin tuotantomenetelmän (aktivointi höyryn läsnä ollessa/kemiallisesti) kokonaistuotantokustannuksia vertailtiin, todettiin, että näillä USA:n kotimarkkinoiden vähittäismyyntihinnoilla saatiin voittoa. Asetuksen (ETY) N:o 2423/88 2 artiklan 5 kohdan a alakohdan i luetelmakohdan mukaisesti normaaliarvo vahvistettiin laji lajilta USA:ssa tutkimusajanjaksona vähittäis- ja tukkukaupan portaissa käytettävän jah:n myyntihinnan perusteella.
3. Vientihinta
(29) Koska suurin osa kiinalaisista viejistä ei toiminut yhteistyössä ja koska yhteisöön tuotujen useiden eri jah:n lajien hinnoissa on usein huomattavia eroja, komissio harkitsi huolellisesti oikeudenmukaisinta ja sopivinta menetelmää, jolla vientihinnat voitaisiin vahvistaa tämän menettelyn yhteydessä.
(30) Kuten jo 16 johdantokappaleessa mainittiin, aktiivihiiltä on saatavilla myös pelletteinä ja rakeisessa muodossa ja tilastollisesti kaikki aktiivihiililaadut ryhmitetään samaan yhdistetyn nimikkeistön koodiin. Siten Eurostatilta saaduista tiedoista ei voida erottaa jauhetussa muodossa olevan aktiivihiilen tuontia muissa muodoissa olevan aktiivihiilen tuonnista. Tämän vuoksi Eurostatilta saatuja tietoja ei voida käyttää vahvistettaessa jah:n vientihintoja.
(31) Koska tuojat/jälleenmyyjät (joiden katsotaan ostavan suurimman osan Kiinan kansantasavallan viennistä) toimivat laajalti yhteistyössä, komissio päätteli, että järkevin perusta vientihintojen vahvistamiselle on ottaa näiden yhteistyössä toimineiden yritysten ilmoittamat cif-tuontihinnat yhteisön rajalla ja mukauttaa ne fob-hintoihin Kiinan rajalla. Tämä tapahtui vähentämällä tunnetut rahti- ja vakuutuskustannukset.
(32) Olisi huomattava, että yhden yhteistyössä olevan osapuolen todettiin olevan etuyhteydessä kiinalaiseen viejään ja toimivan sen tuontiasiamiehenä. Tämän viejän osalta vientihinta oli asetuksen (ETY) N:o 2423/88 2 artiklan 8 kohdan b alakohdan mukaisesti tarpeen muodostaa sen hinnan perusteella, jolla etuyhteydessä oleva asiamies myi tuotteen yhteisön riippumattomille tuojille. Tätä tarkoitusta varten kaikkia etuyhteydessä olevalle asiamiehelle aiheutuneita kustannuksia ja tämän saamaa voittoa tarkistetaan.
4. Vertailu
(33) Komissio vertasi normaaliarvoa ja vientihintaa samassa kaupan portaassa (eli siinä kaupan portaassa, jossa kiinalaiset viejät myyvät tuotteensa yhteisön tuojille/jälleenmyyjille sekä USA:n tuottajat kansallisille jälleenmyyjilleen) polkumyyntimarginaalin laskemiseksi. Tämä vertailu tehtiin liiketoimi liiketoimelta kunkin Kiinan kansantasavallasta peräisin olevan ja yhteisöön tutkimusajanjaksona viedyn jah:n lajin osalta. Tältä osin komissio katsoi, että näitä hintoja käytettiin tässä tutkimuksessa samassa kaupan portaassa (eli USA:n vähittäismyyntihinnan katsottiin olevan samassa kaupan portaassa kuin fob-hinnan Kiinan rajalla).
(34) Tarvittaessa (ja jos asianmukaista tietoa oli saatavilla) normaaliarvoja ja vientihintoja tarkistettiin tiettyjen asetuksen (ETY) N:o 2423/88 2 artiklan 9 kohdassa eriteltyjen myyntikustannusten huomioon ottamiseksi. Näihin hintojen vertailukelpoisuuteen vaikuttavista eroista johtuviin tarkistuksiin kuuluvat kuljetus, vakuutus, pakkauskustannukset ja palkkiot.
(35) Tietyt osapuolet väittivät, että Kiinan kansantasavallassa ja USA:ssa tuotettuja jah:n lajeja ei voida vertailla ilman yksityiskohtaisia laboratoriotutkimuksia ja kyseisten eri lajien yhdenmukaista testausta. Väliaikaisissa päätelmissä komissio kuitenkin katsoi, että kullakin kiinalaisella jah:n lajilla on vastaava USA:ssa tuotettu jah:n laji ja että komission laji lajilta tekemissä vertailuissa käyttämä arviointiperuste (eli käytettävissä olevat tekniset eritelmät ja tunnetut käyttötarkoitukset) on sopiva ja hyväksyttävä tässä nimenomaisessa tapauksessa. Näitä päätelmiä tukee myös se tosiasia, että osapuolet eivät ole vaatineet mitään perusteltuja erityisiä tarkistuksia Kiinan kansantasavallassa ja USA:ssa tuotettujen jah:n lajien välisten fyysisten tai teknisten erojen vuoksi. Myöskään vaihtoehtoisia vertailuja ei ole ehdotettu.
5. Polkumyyntimarginaali
(36) Laji lajilta tehdyssä vertailussa todettiin, että Kiinan kansantasavallasta peräisin olevaa jah:ta on viety yhteisöön tutkimusajanjaksona polkumyynnillä. Polkumyyntimarginaali oli yhtä suuri kuin se rahamäärä, jolla vahvistettu normaaliarvo ylittää yhteisöön vientihinnan. Kaikkia liiketoimia koskeva polkumyyntimarginaalin painotettu keskiarvo, ilmaistuna prosenttiosuutena cif-hinnasta vapaasti yhteisön rajalla, oli 71,5 prosenttia.
E. VAHINKO
1. Yhteisön kulutus, tuonnin määrä ja markkinaosuus
a) Yleisiä huomautuksia
(37) Laskiessaan jah:n kokonaiskulutusta yhteisössä (tonneina) komissio laski yhteen yhteistyössä toimivien tuottajien yhteisössä tuottaman jah:n kokonaismyynnin yhteisöön, niiden tuottajien, jotka eivät toimeet yhteistyössä, arvioidun kokonaismyynnin yhteisöön, Kiinan kansantasavallasta peräisin olevan jah:n tunnetun tuonnin yhteisöön ja muista kolmansista maista kuin Kiinan kansantasavallasta, jäljempänä `muut kolmannet maat`, peräisin olevan jah:n arvioidun tuonnin yhteisöön. Näiden tietojen lähteitä koskevat yksityiskohdat esitetään jäljempänä.
(38) Niitä yhteisön tuottajia, jotka eivät toimineet yhteistyössä, koskevat komission käyttämät tiedot on saatu kahdesta lähteestä, eli CEFIC:ltä ja tietyiltä tuojilta/jälleenmyyjiltä. Jollei päinvastaista tietoa esitetty, oletettiin, että näiden tuottajien, jotka eivät toimineet yhteistyössä, arvioitu kokonaistuotanto myytiin yhteisössä ja sen ulkopuolella samassa suhteessa kuin yhteistyössä toimineiden tuottajien tuotanto.
(39) Kuten 30 johdantokappaleessa mainittiin, Kiinan kansantasavallasta peräisin olevan tuonnin määrän osalta ei ole saatavilla erikseen jah:n tuontia koskevia virallisia tilastoja, mutta yhteistyössä toimineen kiinalaisen viejän komissiolle toimittamat tiedot sekä yhteistyössä toimineiden tuojien/jälleenmyyjien antamat tiedot vaikuttivat kattavan lähes koko tällaisen tuonnin yhteisöön ja siten muodostavan perustan komission väliaikaisille Kiinan tuonnin määrää koskeville päätelmille.
(40) Muista kolmansista maista tulevan tuonnin osalta tietyt tuojat/jälleenmyyjät väittivät, että käytettävissä olevien Eurostatilta saatujen tietojen mukaan siihen yhdistetyn nimikkeistön koodiin, johon aktiivihiilet kuuluvat, kuuluu myös epäoikeutetusti muita tuotteita kuin aktiivihiiliä. Väitettiin myös, että monet maat, jotka Eurostatilta saatujen tietojen perusteella vaikuttaisivat vieneen aktiivihiiliä yhteisöön, eivät todellisuudessa tuottaneet näitä tuotteita.
(41) Komissio oli tyytyväinen näiden väitteiden täsmällisyyteen sekä toimitettuihin tietoihin ja poisti ensimmäisenä tuontia ja kulutusta ja niin edelleen koskevista laskelmistaan ne maat, joiden Eurostatilta saadussa luettelossa on kirjattu vieneen aktiivihiiliä yhteisöön, mutta joiden CEFIC ja tuojat/jälleenmyyjät eivät usko tuottaneen näitä tuotteita lainkaan. Muiden Eurostatilta saadussa luettelossa olevien maiden, joiden tiedettiin tuottaneen aktiivihiiliä (ja joiden myös tiedettiin vieneen niitä yhteisöön), osalta jah:n tällaisen viennin määrä arvioitiin CEFIC:n ja tuojien/jälleenmyyjien toimittamien tietojen perusteella.
b) Yhteisön kulutus
(42) Tämän perusteella komissio totesi, että jah:n kulutus yhteisössä oli kasvanut noin 34 100 tonnista vuonna 1990 noin 36 100 tonniin vuonna 1991 ja noin 37 300 tonniin vuonna 1992. Tutkimusajanjaksona kulutustaso laski noin 35 250 tonniin. Kulutus kasvoi kuitenkin kaikkiaan 3,3 prosenttia vuoden 1990 ja tutkimusajanjakson välisenä aikana.
c) Polkumyynnillä tapahtuneen tuonnin määrä ja markkinaosuus
(43) Kiinan kansantasavallasta peräisin olevan polkumyynnillä tapahtuvan tuonnin määrä kasvoi vuoden 1990 1 395 tonnista 2 895 tonniin vuonna 1991 ja 4 439 tonniin vuonna 1992. Tutkimusajanjaksona polkumyynnillä tapahtuvan tuonnin määrä laski 4 008 tonniin. Tämä merkitsee kuitenkin tuontimäärän 187 prosentin kokonaiskasvua vuoden 1990 ja tutkimusajanjakson välisenä aikana.
(44) Kiinan kansantasavallasta peräisin olevan polkumyynnillä tapahtuvan jah:n tuonnin osuus yhteisön markkinoista oli 4,1 prosenttia vuonna 1990, 8 prosenttia vuonna 1991, 11,9 prosenttia vuonna 1992 ja 11,4 prosenttia tutkimusajanjaksona.
2. Polkumyynnillä tapahtuvan tuonnin hinnat ja alihinnoittelu
(45) Komission tutkimuksessa todettiin, että kiinalaisen jah:n cif-tuontihinnan painotettu keskiarvo yhteisön rajalla oli 755 ecua tonnilta vuonna 1990, 830 ecua tonnilta vuonna 1991, 784 ecua tonnilta vuonna 1992 ja 835 ecua tonnilta tutkimusajanjaksona. Hinta nousi 10,6 prosenttia vuoden 1990 ja tutkimusajanjakson välisenä aikana.
(46) Sen laskemiseksi, oliko alihinnoittelua tapahtunut, komissio piti asianmukaisena ensin määrittää, mitkä yhteisössä tuotetuista jah:n lajeista olivat teknisiltä eritelmiltään ja käyttötarkoituksiltaan vastaavia tuotujen kiinalaisten lajien kanssa. Kuten 35 johdantokappaleessa tarkoitetun polkumyyntiä koskevan vertailun yhteydessä, tietyt osapuolet väittivät, että yhteisössä ja Kiinan kansantasavallassa tuotettujen eri jah:n lajien hintoja ei voida vertailla ilman riippumattomia laboratoriotutkimuksia, jotka perustuvat yhdenmukaisiin testausmenetelmiin.
(47) Tältä osin komissio totesi, että minkä tahansa Kiinan kansantasavallasta peräisin olevan ja yhteisössä myydyn jah:n lajin kanssa kilpailee suoraan useita yhteisössä tuotettuja jah:n lajeja. Useimmissa lajeissa kilpailevien tuotteiden todettiin olevan teknisesti samankaltaisia. Tämän vuoksi komissio katsoo, että sen yhteisön ja Kiinan tuottamien jah:n lajien välillä tekemä, puolueettomiin perusteisiin, eli yhteistyössä toimineiden osapuolten toimittamiin teknisiin tietoihin ja käyttötarkoitusta koskeviin tietoihin, perustuva vertailu on näissä väliaikaisissä päätelmissä oikeudenmukaisin ja sopivin arviointiperuste sen määrittämiseen, oliko alihinnoittelua tapahtunut.
(48) Yhteisön tuottajien vapaasti rajalla -nettohintojen painotettua keskiarvoa verrattiin laji lajilta vastaavien kiinalaisten lajien tuontihintojen painotettuun keskiarvoon, jota oli mukautettu tullattujen vapaasti varastossa -nettohintojen tasoon. Tämän vertailun katsottiin tapahtuvan samassa kaupan portaassa, koska hinnat saatiin suoraan loppukäyttäjille tarkoitetusta myynnistä. Tässä laji lajilta tehdyssä vertailussa todettiin, että ainoastaan yhden lajin, joka vastasi 1,3 prosenttia kiinalaisen jah:n kokonaistuotannosta, hinta ei ollut huokeampi kuin yhteisön tuottajien vapaasti tehtaalla -hinnat. Kaikkien muiden tarkasteltujen kiinalaisten lajien osalta alihinnoittelumarginaalit, jotka ilmaistaan prosenttiosuutena yhteisön tuottajien vapaasti tehtaalla -hinnoista, vaihtelivat 6,2 prosentista 37,2 prosenttiin. Komissio totesi kaikkien kiinalaisten jah:n lajien painotetusta keskiarvosta, että alihinnottelun kokonaistaso oli 23,5 prosenttia.
3. Yhteisön teollisuuden tilanne
a) Alustavat huomautukset
(49) Olisi huomattava, että 50-59 johdantokappaleissa esitetyt tiedot koskevat ainostaan niitä yhteisön tuottajia, jotka komission tutkimuksen kuluessa toimivat täydellisessä yhteistyössä. Kuten 22 johdantokappaleessa jo mainittiin, yhteistyössä toimineet yhteisön tuottajat muodostavat noin 92 prosenttia yhteisön tuottajien kokonaismyynnistä tutkimusajanjaksona.
(50) Olisi myös korostettava, että vuoden 1990 ja tutkimusajanjakson välisenä aikana tietyt yhteistyössä toimineet yhteisön tuottajat toivat yhteisöön hyvin pieniä jah:n määriä muista kolmansista maista kuin Kiinan kansantasavallasta. Vaikka nämä määrät muodostavat ainoastaan noin 0,7 prosenttia heidän vuotuisesta kokonaismyynnistään yhteisöön, kaikki tällaisia ostoja koskevat tiedot on kuitenkin poistettu jäljempänä 51-58 johdantokappaleissa esitetyistä tiedoista. Näissä johdantokappaleissa esitetyt tiedot koskevat siten ainoastaan yhteisössä tuotettua jah:ta.
b) Tuotanto
(51) Komission tutkimuksessa vahvistettiin, että yhteisön tuotanto pieneni jatkuvasti 38 663 tonnista 32 581 tonniin vuonna 1990 ja tutkimusajanjakson välisenä aikana, mikä merkitsee 15,7 prosentin laskua.
c) Tuotantokapasiteetti ja käyttöaste
(52) Komissio totesi, että yhteisön tuottajien tuotantokapasiteetti pysyi suhteellisen vakaana, noin 51 000 tonnissa, vuoden 1990 ja tutkimusajanjakson välisenä aikana. Jatkuvan tuotannon pienenemisen seurauksena käyttöaste kuitenkin laski 76,3 prosentista 64,2 prosenttiin vuoden 1990 ja tutkimusajanjakson välisenä aikana.
d) Varastot
(53) Tutkimuksessa todettiin, että yhteisön tuottajien jah:n varastot pienenivät 27 prosentilla vuoden 1990 ja tutkimusajanjakson välisenä aikana.
e) Myynti ja markkinaosuudet
(54) Yhteistyössä toimineiden yhteisön tuottajien myyntimäärät yhteisöön pienenivät jatkuvasti 28 240 tonnista 24 510 tonniin vuoden 1990 ja tutkimusajanjakson välisenä aikana, mikä merkitsee 13,2 prosentin laskua. Komission tutkimuksessa todettiin, että yhteistyössä toimineiden yhteisön tuottajien myynti yhteisön ulkopuolelle pieneni 9,3 prosenttia 10 166 tonnista 9 220 tonniin vuoden 1990 ja tutkimusajanjakson välisenä aikana. Niiden yhteisön tuottajien myynnin, jotka eivät toimineet yhteistyössä, arvioitiin pysyneen vakaana noin 2 000 tonnissa.
(55) Yhteistyössä toimineiden yhteisön tuottajien markkinaosuus laski 82,8 prosentista 69,5 prosenttiin ajanjaksona vuodesta 1990 tutkimusajanjakson loppuun. Niiden yhteisön tuottajien markkinaosuus, jotka eivät toimineet yhteistyössä, pysyi vakaana noin 5,7 prosentissa samana ajanjaksona.
f) Hinnat ja kustannukset
(56) Yhteisön tuottajien kaikkien yhteisöön myymien jah:n lajien myyntihinnan painotettu keskiarvo nousi 1 531 ecusta tonnilta 1 605 ecuun tonnilta vuosina 1990-1991. Vuonna 1992 hinnat laskivat 1 589 ecuun tonnilta ja tutkimusajanjaksona 1 552 ecuun tonnilta. Vuoden 1990 ja tutkimusajanjakson välisenä aikana kaikkien jah:n lajien yhteisöön myyntihinnan painotettu keskiarvo siten nousi, mutta ainoastaan 1,4 prosenttia.
(57) Komissio totesi, että näiden yhteisön tuottajien tuotantokustannusten painotettu keskiarvo kasvoi jatkuvasti 1 384 ecusta tonnilta 1 720 ecuun tonnilta vuodesta 1990 tutkimusajanjakson loppuun, mikä merkitsee 24,3 prosentin kasvua. Kasvavien tuotantokustannusten todettiin pääasiallisesti aiheutuneen raaka-ainekustannusten noususta, kasvaneista kiinteistä kustannuksista, jotka johtuivat käyttöasteen laskusta ja ympäristönsuojelusta aiheutuvista kustannuksista.
g) Kannattavuus
(58) Yhteisön tuottajien todettiin saaneen kaikkien yhteisössä tuotettujen jah:n lajien myynnistä yhteisöön painotettua keskimääräistä voittoa 9,6 prosenttia (liikevaihdosta) vuoden 1990 aikana. Vuonna 1991 niiden taloudellinen tilanne huononi ja ne saivat painotettua keskimääräistä voittoa ainoastaan 2,4 prosenttia. Vuoteen 1992 mennessä niiden asema oli huonontunut entisestään ja painotettua keskimääräistä tappiota tuli 5,4 prosenttia. Tutkimusajanjaksoon mennesssä kaikkien yhteisöön myytyjen jah:n lajien painotettu keskimääräinen tappio oli 10,8 prosenttia.
h) Työllisyys
(59) Tutkimuksessa todettiin, että yhteisössä jah-alalla työskentelevien määrä laski 16,3 prosentilla 734 henkilöstä 614 henkilöön vuoden 1990 ja tutkimusajanjakson välisenä aikana.
i) Vahinkoa koskevat päätelmät
(60) Useimmista edellä mainituista komission tarkastelemista taloudellisista osatekijöistä, esimerkiksi tuotanto, käyttöaste, myyntimäärä, kannattavuus ja työllisyys, voidaan selvästi havaita, että yhteisön tuottajien asema on huonontunut vuoden 1990 ja tutkimusajanjakson välisenä aikana. Kuten voidaan huomata, nämä tuottajat eivät ole voineet korottaa hintojaan tuotantokustannusten nousun mukaisesti, mistä seurasi huomattavia tappioita tutkimusajanjaksona. Vuoden 1990 ja tutkimusajanjakson välisenä aikana tapahtui myös huomattava markkinaosuuden menetys.
(61) Komissio teki alustavia päätelmiä varten kaikkien näiden osatekijöiden perusteella päätelmän, että yhteisön jah:n tuottajat ovat jah:n tuotannon osalta kärsineet vahinkoa asetuksen (ETY) N:o 2423/88 4 artiklan 2 kohdan mukaisesti.
F. SYY-YHTEYS
1. Polkumyynnillä tapahtuneen tuonnin vaikutus
(62) Kuten 43 johdantokappaleessa esitettiin, Kiinan kansantasavallasta peräisin olevan polkumyynnillä tapahtuneen tuonnin määrä kasvoi 187 prosentilla vuoden 1990 ja tutkimusajanjakson välisenä aikana. Myös Kiinasta tulevan tuonnin osuus yhteisön jah:n markkinoista kasvoi tänä ajanjaksona huomattavasti, 4,1 prosentista 11,4 prosenttiin, ja on selvää, että tämä markkinaosuuden kasvu tapahtui yhteisön tuottajien kustannuksella, joiden markkinaosuus pieneni 82,8 prosentista 69,5 prosenttin. Selvää on myös, että tämä polkumyynnillä tapahtuneen tuonnin kasvu tapahtui samanaikaisesti yhteisön tuottajien myyntimäärien pienenemisen ja tuontantoasteen alenemisen kanssa, vaikka yhteisön kulutus kasvoi 3,3 prosenttia vuoden 1990 ja tutkimusajanjakson välisenä aikana. Kiinasta polkumyynnillä tapahtuneen jah:n tuonnin aiheuttaman yhteisön tuottajien myyntihintojen alihinnoittelun (jopa 37,2 prosentin polkumyyntimarginaalilla) on lisäksi täytynyt vaikuttaa myös yhteisön tuottajien kykenemättömyyteen nostaa hintojaan kannattavalle tasolle.
(63) Vaikka komissio pitää myönteisenä sitä, että kiinalaiset viejät nostivat myyntihintojaan yhteensä 10,6 prosentilla vuoden 1990 ja tutkimusajanjakson välisenä aikana, jah:n vienti tapahtui kuitenkin tutkimusajanjaksona polkumyyntihinnoilla, jotka olivat huomattavasti alempia kuin yhteisön tuottajien hinnat ja jotka siten vaikuttivat näiden kärsimään vahinkoon.
(64) Komissio katsoo siten, että Kiinan kansantasavallasta peräisin oleva polkumyynnillä tapahtuva jah:n tuonti johti yhteisön teollisuuden kärsimään vahinkoon.
2. Muut tekijät
(65) Tarkastellessaan yhteisön jah:n tuottajien kärsimää vahinkoa komissio otti huomioon myös muiden tekijöiden kuin Kiinasta peräisin olevan tuonnin vaikutuksen. Tältä osin komissio tarkasteli ensin kolmansien maiden yhteisöön tuonnin tasoa. Edellä 40 ja 41 johdantokappaleessa tarkoitettua menetelmää käyttämällä voitiin todeta, että näiden muiden kolmansien maiden tuonti oli kasvanut noin 2 600 tonnista noin 5 500 tonniin vuosina 1990-1992, vaikka tuonnin määrä laski 4 700 tonniin tutkimusajanjaksona. Vaikka tämä merkitsee tällaisen tuonnin kokonaiskasvua noin 80 prosenttia vuoden 1990 ja tutkimusajanjakson välisenä aikana, se on kuitenkin prosenttiosuudeltaan paljon alempi kuin Kiinasta peräisin olevan tuonnin kasvu. Tämän muista kolmansista maista tulevan tuonnin markkinaosuus yhteisössä kasvoi 7,6 prosentista 13,3 prosenttiin ajanjaksona vuodesta 1990 tutkimusajanjakson loppuun.
(66) Kaikkien käytettävissä olevien tietojen tarkastelu osoittaa, että ainoastaan Malesiasta tuleva tuonti kasvoi samalla vauhdilla kuin Kiinan kansantasavallasta tuleva tuonti vuoden 1990 ja tutkimusajanjakson välisenä aikana, eli arvioidusta 600 tonnista noin 1 750 tonniin. Malesiasta tulevan tuonnin määrä oli huomattavasti pienempi kuin Kiinasta tulevan tuonnin, ja siten Malesialla oli paljon pienempi markkinaosuus yhteisössä (eli 4,9 prosenttia verrattuna Kiinan kansantasavallan 11,4 prosenttiin tutkimusajanjaksona).
(67) Eurostatilta saatujen käytettävissä olevien tietojen perusteella yhteistyössä toiminut kiinalainen viejä väitti, että Malesiasta tulevan tuonnin on täytynyt tapahtua polkumyyntihinnalla. Lisäksi väitettiin, että koska Eurostatissa esitetty Malesista tulevan tuonnin hinta oli alempi kuin Kiinasta tulevan tuonnin hinta, kaikki yhteisön tuottajien kärsimä vahinko johtuisi Malesiasta tulevasta tuonnista, eikä Kiinan kansantasavallasta tulevasta tuonnista.
CEFIL vastasi näihin väitteisiin toteamalla, että yhteisön tuottajilla ei ole todisteita Malesiasta tulevasta polkumyynnillä tapahtuvasta jah:n tuonnista. Lisäksi ennen kuin kiinalainen viejä esitti edellä mainitun väitteensä, tärkeä kiinalaisen ja malesialaisen jah:n tuoja oli toimittanut komissiolle hintatietoja, joista ilmeni, että Malesiasta tuleva tuonti ei tapahtunut polkumyynnillä.
Kuten 30 johdantokappaleessa mainittiin, olisi myös muistettava, että Eurostatilta saaduissa tiedoissa CN-koodiin 3802 10 00 kuuluu jah:n lisäksi myös rakeisessa muodossa ja pelletteinä oleva aktiivihiili (jotka ovat yleensä kalliimpia tuotteita kuin jah). Koska käytettävissä olevien markkinatietojen perusteella Malesiasta tulevan tuonnin hintoja koskevat tiedot eivät koske ainoastaan tarkastelun kohteena olevaa tuotetta, mikään Eurostatilta saaduista tiedoista otettu tällainen hinta ei ole vertailukelpoinen tutkimuksen aikana saatujen yhteisön tuottajien tai Kiinan kansantasavallan tosiasiallisten jah:n hintojen kanssa.
(68) Edellä olevan (ja erityisesti osapuolten tekemien väitteiden ristiriitaisuuden) vuoksi komissio katsoo, että ei ole olemassa tarpeeksi luotettavaa tietoa, jotta voidaan tehdä päätelmä siitä, onko Malesiasta tuleva tuonti tapahtunut polkumyynnillä. Tästä seuraa, että tällä hetkellä ei ole perusteita laajentaa tätä tutkimusta koskemaan Malesiaa. Malesiasta tulevan tuonnin hinnoista käytettävissä olevien tietojen perusteella komissio ei myöskään voi tehdä päätelmiä tällaisen tuonnin vaikutuksesta yhteisön markkinoihin.
(69) Komissio tarkasteli myös yhteisön tuottajien yhteisön ulkopuolelle viemien kaikien jah:n lajien myyntimääriä. Todettiin, että tällainen myynti vastasi noin 27 prosenttia yhteisön tuottajien kokonaismääristä vuoden 1990 ja tutkimusajanjakson välisenä aikana. Painona ilmaistuna tämä myynti oli 10 166 tonnia vuonna 1990, 10 127 tonnia vuonna 1991, 8 430 tonnia vuonna 1992 ja 9 220 tonnia tutkimusajanjaksona. Tämä merkitsee 9,3 prosentin laskua vuoden 1990 ja tutkimusajanjakson välisenä aikana. On selvää, että yhteisön ulkopuolelle vietävän myynnin lasku vaikutti edelleen yhteisön tuottajien huonoon taloudelliseen kokonaistilanteeseen jah:n osalta, vaikka erikseen tarkasteltuna tämän myynnin todettiin olleen kannattavaa.
(70) Tietyt osapuolet väittivät, että yhteisön tuottajien kärsimä vahinko johtui jah:n tuotannon ylikapasiteetista yhteisössä. He esittivät, että ylikapasiteetti johtui tekniikan kehityksestä ja kierrätettyjen aktiivihiilien (eli rakeisessa muodossa ja pelletteinä) käytön lisääntymisestä aiheutuvasta kysynnän laskusta. On kuitenkin selvästi osoitettu, että riippumatta kierrätettyjen aktiivihiilien kysynnän mahdollisesta kasvusta jah:n kulutus yhteisössä tosiasiallisesti kasvoi 3,3 prosentilla vuoden 1990 ja tutkimusajanjakson välisenä aikana. Jos lisäksi oletetaan, että tämä ylikapasiteetti oli olemassa jo vuonna 1990, jolloin yhteisön tuottajat saivat kohtalaista voittoa (katso 52 ja 58 johdantokappale), näiden tuottajien kärsimä vahinko tutkimusajanjaksona ei voi johtua tästä tekijästä.
3. Vahingon syytä koskevat päätelmät
(71) Muista kolmansista maista kuin Kiinan kansantasavallasta (erityisesti Malesiasta) tulevan tuonnin määrän kasvun voidaan väittää aiheuttaneen yhteisön teollisuuden kärsimät tappiot. Voidaan myös väittää, että yhteisön markkinoiden ulkopuolelle suuntautuneessa myynnissä kärsityt tappiot eivät ole parantaneet yhteisön tuottajien tilannetta. Kumpikaan näistä väitteistä ei kuitenkaan muuta sitä tosiseikkaa, että erikseen tarkasteltuna Kiinan kansantasavallasta peräisin olevan jah:n tuonti on matalien polkumyyntihintojen, huomattavan alihinnoittelun, tuonnin lisääntyvän levinneisyyden markkinoille ja kasvavien tuontimäärien vuoksi aiheuttanut huomattavaa vahinkoa yhteisön teollisuudelle asetuksen (ETY) N:o 2423/88 4 artiklan 1 kohdan mukaisesti.
G. YHTEISÖN ETU
1. Yleisiä huomioita
(72) Jotta voitaisiin määrittää, onko polkumyyntitoimenpiteiden toteuttaminen yhteisön edun mukaista, olisi kaikkia eri etuja arvioitava kokonaisuutena, mukaan lukien yhteisön teollisuuden sekä käyttäjien ja kuluttajien edut. Tässä arvioinnissa kiinnitetään erityistä huomiota vahingollisen polkumyynnin kauppaa vääristävien vaikutusten poistamiseen ja tehokkaan kilpailun palauttamiseen.
(73) Komissio on tarkastellut vaikutusta, joka Kiinan kansantasavallasta peräisin olevan jah:n polkumyyntitoimenpiteillä olisi yhdessä osapuolten etujen kanssa.
2. Yhteisön tuottajien etu
(74) Komissio ottaa huomioon kasvavat laajat taloudelliset tappiot ja katsoo, että ilman toimenpiteitä, joilla korjataan polkumyynnillä tapahtuvan Kiinasta tulevan tuonnin vaikutus, yhteisön jah-teollisuuden elinkykyisyys voi olla vaarassa. Tästä seuraa, että jos yhteisön markkinoilla on vähemmän tuottajia, myös kilpailun määrä vähenee. Itse asiassa komissiolle on ilmoitettu, että yhden yhteisössä olevan jah:n tuotantolaitoksen tuotantoa ollaan vähentämässä ja tarkoituksena on sulkea kyseinen laitos kokonaan vuoden 1995 lopulla. Tämä merkitsee edelleen työpaikkojen menettämistä teollisuudessa, jossa työllisyys on jo ennestään laskussa, mikä voisi johtaa muiden yhteisössä olevien tuotantolaitosten sulkemiseen, jos polkumyynnillä tapahtuva tuonti jatkuu.
3. Käyttäjien etu
(75) Yksi osapuoli väitti, että jah:n kysyntää yhteisön markkinoilla ei voida kattaa ilman tuontia yhteisön tuottajien korkean vientiasteen vuoksi. Edellä 42, 52 ja 69 johdantokappaleessa esitetyistä tiedoista selviää, että vientiin menevän myynnin vähentämisen jälkeen yhteisön teollisuuden tuotantokapasiteetti on silti suurempi kuin yhteisön markkinoiden vuotuinen kulutus. Lisäksi kaikista kolmansista maista, Kiinan kansantasavaltaa lukuun ottamatta, tuleva tuonti on lähes 14 prosenttia yhteisön markkinoista. Komissio katsoo siten, että jah:n tarjonnasta ei olisi puutetta, jos Kiinan kansantasavaltaan sovellettaisiin polkumyyntitoimenpiteitä. Tältä osin kauppaa suojaavien toimenpiteiden takoituksena ei ole poistaa yhteisön markkinoilta sellaisia viejiä, joiden on todettu aiheuttaneen vahinkoa polkumyynnillä tapahtuvalla viennillä, vaan ainoastaan palauttaa tasapuolinen kilpailu.
(76) Polkumyyntitoimenpiteiden käyttöön ottamisesta aiheutuvia kiinalaisen jah:n mahdollisen hinnankorotuksen seurauksia olisi tarkasteltava vertaamalla käyttäjien ostaman jah:n arvon osuutta ja käyttäjien kokonaispanoksia. Jah:ta veden puhdistamiseen käyttävien laitosten ja teollisten käyttäjien, jotka käyttävät jah:ta jäteveden puhdistamisen, väriaineiden poistoon ja epäpuhtauksien adsorptioon, voidaan väittää hyötyneen lyhyellä aikavälillä Kiinasta tulevan polkumyynnillä tapahtuvan tuonnin huokeista hinnoista. Käytettävissä olevien tietojen perusteella komissio kuitenkin katsoo, että näissä väliaikaisissa päätelmissä jah on toissijainen materiaali ja käyttäjien jah:n ostot muodostavat ainoastaan pienen osuuden käyttäjien kokonaispanoksista. Polkumyyntitoimenpiteillä ei siten todennäköisesti ole suurta vaikutusta käyttäjien kokonaistalousarvioon, mitä tukee se tosiseikka, että yksikään jah:n julkinen tai teollinen käyttäjä ei tutkimuksen aikana toistaiseksi ole tehnyt komissiolle mitään ehdotusta asiasta.
4. Päätelmä
(77) Komissio päättelee edellä olevan perusteella, että yhteisön tuottajien heikon aseman vuoksi tarvitaan polkumyynnin vastaisia toimia. Tällaisten toimien mahdollisen vaikutuksen jah:n käyttäjiin ei vastaavasti katsota olevan riittävä, jotta yhteisön jah:n tuottajilta voitaisiin kieltää oikeutettu suoja epätasapuolisilta kaupan käytännöiltä. Tämän perusteella komissio katsoo, että Kiinan kansantasavallasta peräisin olevaan jah:n tuontiin olisi sovellettava väliaikaisia polkumyyntitoimenpiteitä.
H. VÄLIAIKAINEN TULLI
(78) Polkumyynnistä aiheutuvan vahingon poistamiseen riitävän tullin tason vahvistamiseksi on ensin tarpeen tarkastella verottamatonta vähimmäisvoittoa, jonka yhteisön tuottajat tarvitsevat pysyäkseen kilpailukykyisinä. Tältä osin yksi tällainen tuottaja väitti, että 15 prosenttia on riittävä voitto, kun taas toinen esitti vähintään kymmentä prosenttia. Komissio ottaa huomioon, että jah on vakiintunut tuote ja että sen kysyntä on kasvanut ainoastaan hieman viime vuosina, ja katsoo, että kumpikin luku on liian suuri. Lisäksi olisi huomattava, että yhteisön tuottajien kaikesta aktiivihiiliin liittyvästä toiminnastaan saama verottamattoman nettovoiton taso vaihteli yhdestä prosentista viiteen prosenttiin tutkimusajanjaksona. Näihin lukuihin sisältyy jah:n myynnistä aiheutuvien tappioiden lisäksi rakeisessa ja pellettien muodosssa olevan aktiivihiilen myynti ja laitosten rakentaminen ja suunnittelu. Tämän perusteella komissio katsoo, että tässä menettelyssä viiden prosentin verottamaton voitto yhteisön jah:n omakustannushinnoista on kohtuullinen.
(79) Komissio laski kullekin kiinalaiselle yhteisöön tutkimusajanjaksona tuodulle lajille vapaasti tehtaalla -myyntihinnan painotetun keskiarvon yhteisössä tuotettujen vastaavien lajien hinnan perusteella. Kuten 58 johdantokappaleessa esitettiin, yhteisön tuottajat kärsivät jah:n yhteisöön myynnin kokonaistappioita tutkimusajanjaksona. Siten olisi tarpeen korottaa vapaasti tehtaalla -myyntihinnan painotettua keskiarvoa tasolle, jolla yhteisön teollisuus voisi kattaa tuotantokustannuksensa ja lisäksi saada viiden prosentin kohtuullisen voiton.
(80) Yhteisön tuottajien voittoa tuottavaa hintaa, joka vahvistettiin kullekin kiinalaiselle lajille, vertailtiin Kiinan cif-tuontihintaan, jota oli mukautettu yhteisön tullattuun vapaasti varastossa -hinnan tasoon. Näiden kahden hinnan välinen ero (joka on vahingon postamiseen tarvittava tulli), joka ilmaistaan prosenttiosuutena cif-tuontihinnan painotetusta keskiarvosta vapaasti yhteisön rajalla, on 66,8 prosenttia.
(81) Koska tässä menettelyssä vahvistettu 71,5 prosentin polkumyyntimarginaali on suurempi kuin vahingon poistamiseen tarvittavan tullin prosenttiosuus, polkumyyntitullin olisi perustuttuva alempaan lukuun asetuksen (ETY) N:o 2423/88 13 artiklan 3 kohdan mukaisesti.
I. LOPPUSÄÄNNÖKSET
(82) Moitteettoman hallinnon etujen mukaisesti olisi vahvistettava ajanjakso, jonka aikana osapuolet voivat esittää kirjallisesti kantansa ja pyytää saada tulla kuulluiksi. Lisäksi olisi todettava, että kaikki tässä asetuksessa esitetyt päätelmät ovat väliaikaisia ja niitä voidaan joutua tarkastelemaan uudelleen komission mahdollisesti ehdottaman lopullisen tullin käyttöön ottamiseksi.
ON ANTANUT TÄMÄN ASETUKSEN:
1 artikla
1. Otetaan käyttöön väliaikainen polkumyyntitulli tuotaessa CN-koodiin ex 3802 10 00 (Taric-koodi: 3802 10 00 * 91) kuuluvaa, Kiinan kansantasavallasta peräisin olevaa jauhettua aktiivihiiltä.
2. Tullaamattomaan nettohintaan vapaasti yhteisön rajalla sovelletava polkumyyntitulli on 66,8 prosenttia.
3. Jollei toisin säädetä, sovelletaan tulleja koskevia voimassa olevia säännöksiä.
4. Edellä 1 kohdassa tarkoitetun tuotteen luovutus vapaaseen liikkeeseen yhteisössä edellyttää väliaikaisen tullin määrää vastaavan vakuuden antamista.
2 artikla
Rajoittamatta asetuksen (ETY) N:o 2423/88 7 artiklan 4 kohdan b ja c alakohdan säännösten soveltamista, asianomaiset osapuolet voivat esittää kirjallisesti kantansa ja pyytää saada tulla komission suullisesti kuulemiksi yhden kuukauden kuluessa tämän asetuksen voimaantulopäivästä.
3 artikla
Tämä asetus tulee voimaan seuraavana päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 10 päivänä elokuuta 1995.

Labels: 3
4
18
14